b'\n_START_ARTICLE_\nIsraelin historia\n_START_PARAGRAPH_\nIsraelin historialla tarkoitetaan juutalaisten historiaa Israelin maassa (maa tunnetaan Raamatun nimill\xc3\xa4 Luvattu maa, Kanaaninmaa tai Kaanaa) sek\xc3\xa4 nykyisen Israelin valtion historiaa. Israelin historia ulottuu nykyihmisen edelt\xc3\xa4jien varhaiskivikautisesta kulttuurista heprealaisten asettumiseen alueelle, jolloin alkoi historiallinen aika. Kolmannella vuosituhannella eaa. L\xc3\xa4hi-it\xc3\xa4\xc3\xa4n tuli seemil\xc3\xa4isi\xc3\xa4 kieli\xc3\xa4 puhuvia kansoja, joihin heprealaisetkin kuuluivat. Toisella vuosituhannella eaa. heettil\xc3\xa4isten valtion romahdus ja egyptil\xc3\xa4isten vallan heikkeneminen loivat tilaa heprealaisille.  Kirjallisten merkint\xc3\xb6jen osalta tunnetaan noin vuodelta 1211 eaa. ensimm\xc3\xa4inen tunnettu Raamatun ulkopuolinen, Egyptin faarao Merenptahin tekem\xc3\xa4, viittaus Israeliin. _NEWLINE_Vaikkakin monet muun maalaiset hallitsijat ja imperiumit olivat ajoittain vallassa, Israel oli p\xc3\xa4\xc3\xa4s\xc3\xa4\xc3\xa4nt\xc3\xb6isesti juutalainen aina 200-luvulle saakka. 200-luvun j\xc3\xa4lkeen alueen kristittyjen m\xc3\xa4\xc3\xa4r\xc3\xa4 kasvoi. 600-luvun muslimien valloituksen j\xc3\xa4lkeen alue tuli suurelta osin muslimien valtaan aina 1900-luvun puoliv\xc3\xa4liin saakka. Alue oli ristiretkien aikana vuosina 1096\xe2\x80\x931291 kristinuskon ja islamin v\xc3\xa4lisen konfliktin kulminaatiopiste. Ristiretkien p\xc3\xa4\xc3\xa4tytty\xc3\xa4 aina brittien alueen valloitukseen 1917 saakka se oli ensin mamelukkien hallinnassa ja vuoden 1517 j\xc3\xa4lkeen ottomaanien valtakunnan osa. _NEWLINE_1800-luvun lopulla juutalaisten vainot, erityisesti Euroopassa, johtivat sionistisen liikkeen syntyyn. Sen j\xc3\xa4lkeen kun britit valtasivat Syyrian, ensimm\xc3\xa4isen maailmansodan aikana annettiin Balfourin julistus ja Palestiinan brittil\xc3\xa4inen mandaatti, alija eli juutalaisten muutto Israeliin lis\xc3\xa4\xc3\xa4ntyi ja johti kasvaviin j\xc3\xa4nnitteisiin arabien ja juutalaisten v\xc3\xa4lill\xc3\xa4. Israelin itsen\xc3\xa4istymiseen 1948 liittyi Israelin itsen\xc3\xa4isyyssota  ja massiivinen juutalaisten muutto sek\xc3\xa4 Euroopasta ett\xc3\xa4 muslimimaista, sek\xc3\xa4 arabien muuttoa pois Israelista, joka johti laajenevaan Arabien-Israelin -konfliktiin. Noin 42% maailman juutalaisista asuu nykyisin Israelissa. _NEWLINE_Suunnilleen vuodesta 1970 l\xc3\xa4htien Yhdysvalloista on tullut Israelin t\xc3\xa4rkein liittolainen. Vuonna 1979 solmittiin Egyptin ja Israelin rauhansopimus, Camp Davidin rauhan ehtojen mukaisesti. Vuonna 1993 Israel allekirjoitti Oslo I -rauhansopimuksen PLO:n kanssa ja vuonna 1994 Israelin ja Jordanian rauhansopimus allekirjoitettiin. Huolimatta ponnisteluista rauhan muodostamiseksi Israelin ja palestiinalaisten v\xc3\xa4lille, joista monet asuvat Israelissa tai Israelin miehitt\xc3\xa4mill\xc3\xa4 alueilla, konfliktilla on edelleen suuri merkitys Israelissa ja kansainv\xc3\xa4liss\xc3\xa4, sosiaalisessa ja talousel\xc3\xa4m\xc3\xa4ss\xc3\xa4.  _NEWLINE_Israelin talous oli aluksi p\xc3\xa4\xc3\xa4osin sosialistinen ja maata  hallitsivat  ty\xc3\xb6v\xc3\xa4npuolueen eri koalitiot 1970-luvulle saakka. Sen j\xc3\xa4lkeen Israelin talous on asteittain siirtynyt vapaaseen markkinatalouteen, mutta s\xc3\xa4ilytt\xc3\xa4en osittain sosiaaliturvaj\xc3\xa4rjestelm\xc3\xa4n.\n_START_SECTION_\nIsraelin esihistoria\n_START_PARAGRAPH_\nP\xc3\xa4\xc3\xa4artikkeli:Israelin esihistoria_NEWLINE_Ubeidiyan alueelta Jordanin laaksosta on l\xc3\xb6ytyneet ty\xc3\xb6kalut 1,4\xe2\x80\x931,6 miljoonan vuoden takaa ovat yksi vanhimmista homidien j\xc3\xa4\xc3\xa4nteist\xc3\xa4 Afrikan ulkopuolella._NEWLINE_Karmel-vuorelta on l\xc3\xb6ytynyt arkeologisia j\xc3\xa4\xc3\xa4nteit\xc3\xa4, joiden perusteella on mahdollista ett\xc3\xa4 noin 80\xc2\xa0000 vuotta sitten neandertalit ja nykyihmiset eliv\xc3\xa4t sovussa nykyisen Pohjois-Israelin alueella._NEWLINE_Israelin esihistoria ulottuu nykyihmisen edelt\xc3\xa4jien varhaiskivikautisesta kulttuurista heprealaisten asettumiseen alueelle, jolloin alkoi historiallinen aika. Vanhimmat kivikautiset asutukset Israelissa ovat Ein Geviss\xc3\xa4, Wadi Amudissa ja Ubeidijessa Genesaretinj\xc3\xa4rven ymp\xc3\xa4rill\xc3\xa4. Karmel-vuorella on ollut asutusta paleoliittisella kaudella eli varhaisemmalla kivikaudella. Neoliittisen kauden eli nuoremman kivikauden asutuksia noin 10\xc2\xa0000 vuoden takaa on l\xc3\xb6ytynyt muun muassa Golanilta ja Jerikosta. My\xc3\xb6s maanviljelyn vanhimmat vaiheet ulottuvat alueella 10\xc2\xa0000 vuoden p\xc3\xa4\xc3\xa4h\xc3\xa4n._NEWLINE_Maanviljely\xc3\xa4 edelsi muun muassa villiviljan ker\xc3\xa4ilyll\xc3\xa4 ja mets\xc3\xa4styksell\xc3\xa4 el\xc3\xa4nyt Natufin kulttuuri. Muun muassa Jerikosta on l\xc3\xb6ydetty linnoitettu kyl\xc3\xa4 maanviljelyn syntyajoilta ajalta noin 8000 eaa._NEWLINE_Kolmannella vuosituhannella eaa. L\xc3\xa4hi-it\xc3\xa4\xc3\xa4n tuli seemil\xc3\xa4isi\xc3\xa4 kieli\xc3\xa4 puhuvia kansoja, joihin heprealaisetkin kuuluivat. Toisella vuosituhannella eaa. heettil\xc3\xa4isten valtion romahdus ja egyptil\xc3\xa4isten vallan heikkeneminen loivat tilaa heprealaisille. Egypti ulotti vaikutuksensa alueelle jo varhain. Israelin alueelta tunkeutui kansaa Egyptiinkin, josta sit\xc3\xa4 palasi taas Israeliin. Nyky\xc3\xa4\xc3\xa4n tutkijat uskovat vastoin Raamatun v\xc3\xa4itteit\xc3\xa4 israelilaisten vallanneen Kanaanin maan pitk\xc3\xa4n ajan kuluessa, ja yhdistyneen Israelin kansan syntyneen vastavoimaksi filistealaisia vastaan. Egyptiss\xc3\xa4 k\xc3\xa4vi vain pieni osa israelilaisista.\n_START_SECTION_\nEgyptin aikakausi\n_START_PARAGRAPH_\nToisella vuosituhannella eaa. Kanaanin maata, josta osa tuli my\xc3\xb6hemmin tunnetuksi nimell\xc3\xa4 Israel, hallitsi Egypti noin vuodesta 1550 eaa. vuoteen 1180 eaa.\n_START_SECTION_\nVarhaiset israelilaiset\n_START_PARAGRAPH_\nMerenptahin steela n. vuodelta 1209 eaa. on muinaisen Egyptin faarao Merenptahin kaiverruttama hieroglyfi\xc2\xadteksti. Sit\xc3\xa4 pidet\xc3\xa4\xc3\xa4n yleisesti hyv\xc3\xa4ksyttyn\xc3\xa4 muinais\xc2\xadegyptil\xc3\xa4isen\xc3\xa4 dokumenttina, jossa mainitaan "Isrir" ("ysr\xe1\xbb\x89\xea\x9c\xa3r") tai "Israel". Se on my\xc3\xb6s varhaisin tunnettu maininta Israelista, ja siksi sit\xc3\xa4 on kutsuttu my\xc3\xb6s nimell\xc3\xa4 Israelin Steela. Suomennos tekstist\xc3\xa4 kuuluu: "Israel on ajettu er\xc3\xa4maahan, sen viljaa ei en\xc3\xa4\xc3\xa4 ole". Steela ei tee selv\xc3\xa4ksi, ett\xc3\xa4 Israel olisi jo t\xc3\xa4ss\xc3\xa4 vaiheessa valtio, vaan viittaa kansaan tai heimoon, eik\xc3\xa4 kuningaskuntaan tai kaupunkivaltioon. Steelassa m\xc3\xa4\xc3\xa4r\xc3\xa4\xc3\xa4v\xc3\xa4 muoto on Israelista "ulkomaalaiset" eik\xc3\xa4 "valtio".\n_START_SECTION_\nBysantin vallan aika (390\xe2\x80\x93611)\n_START_PARAGRAPH_\nRooman valtakunnan hajottua vuonna 390, alue oli vuoteen 611 saakka osa It\xc3\xa4-Roomaa eli Bysantin valtakuntaa. Bysantin kristinuskoa hallitsi ortodoksinen kirkko. 400-luvulla L\xc3\xa4nsi-Rooma romahti, mik\xc3\xa4 johti kristittyjen muuttoliikkeeseen Palaestina Priman provinssiin ja kristityist\xc3\xa4 tuli enemmist\xc3\xb6 alueella. Juutalaisia oli 10\xe2\x80\x9315% ja heid\xc3\xa4n alueensa keskittyi suurelta osin Galileaan. Juutalaisuus oli ainoa sallittu ei-kristillinen uskonto, mutta juutalaisille oli asetettu kieltoja uusien palvontapaikkojen rakentamisessa, julkisten virkojen hoitamisessa ja orjien omistamisessa. Useita samarialaisten kapinoita puhkesi t\xc3\xa4ll\xc3\xa4 aikakaudella, ja ne johtivat samarialaisten yhteis\xc3\xb6n pienenemiseen noin miljoonasta l\xc3\xa4hes katoamisen partaalle. Juutalaisten pyhiin Palestiinassa kirjoitettuihin kirjoituksiin t\xc3\xa4lt\xc3\xa4 aikakaudelta kuuluvat Gemera (400), Jerusalemin Talmud (500) ja Haggada.\n_START_SECTION_\nArabien vallan aika (636\xe2\x80\x931099)\n_START_PARAGRAPH_\nIslam levisi nopeasti uskonnon 600-luvulla tapahtuneen syntymisen j\xc3\xa4lkeen. Vuonna 630 tapahtuneen aseellisen Mekan valtaamisen j\xc3\xa4lkeen islamia alettiin levitt\xc3\xa4\xc3\xa4 osin my\xc3\xb6s sotilaallisesti muuallekin Arabian niemimaalle. Profeetta Muhammadin kuollessa islamin vaikutusalue k\xc3\xa4sitti jo laajoja alueita Mekan ja Medinan ymp\xc3\xa4rist\xc3\xb6st\xc3\xa4 sek\xc3\xa4 Omanin alueen. Muhammadin kuoltua vuonna 632 h\xc3\xa4nen l\xc3\xa4hipiiriins\xc3\xa4 kuulunut Abu Bakr j\xc3\xa4rjesti itsens\xc3\xa4 "uskovien sotap\xc3\xa4\xc3\xa4llik\xc3\xb6ksi" ja my\xc3\xb6hemmin kalifiksi. Vain kaksivuotisen valtakautensa aikana Abu Bakr oli jo ehtinyt muodostaa islamilaisen armeijan ja valloittaa loputkin Arabian niemimaasta._NEWLINE_Abu Bakrin seuraaja Umar ibn al-Khattab eli Omar jatkoi valloitusretki\xc3\xa4 Arabiaa ymp\xc3\xa4r\xc3\xb6iviin naapurivaltioihin, jotka olivat siihen aikaan sis\xc3\xa4isesti heikossa tilassa. Omar ehti elinaikanaan valloittaa Bysantilta useita kristittyjen pyhin\xc3\xa4 pit\xc3\xa4mi\xc3\xa4 alueita, kuten koko Syyria-Palestiinan 638._NEWLINE_N\xc3\xa4ist\xc3\xa4 ajoista 1900-luvulle saakka enemmist\xc3\xb6 maan asukkaista oli arabeja.\n_START_SECTION_\nMamelukkien vallan aika (1260\xe2\x80\x931517)\n_START_PARAGRAPH_\nMamelukit hallitsivat aluetta 1260\xe2\x80\x931517. Mamelukit olivat muslimikalifien, seld\xc5\xbeukkien ja aijubidien keskiajalla k\xc3\xa4ytt\xc3\xa4mi\xc3\xa4 sotilasorjia, joista tuli ajan my\xc3\xb6t\xc3\xa4 voimakas sotilaskasti, ja jotka useammin kuin kerran anastivat vallan itselleen.\n_START_SECTION_\nArabien ja juutalaisten sis\xc3\xa4llissota\n_START_PARAGRAPH_\nIsraelilaisten maanalaisten ryhmittymien ja palestiinalaisjoukkioiden v\xc3\xa4liset yhteenotot alkoivat l\xc3\xa4hes v\xc3\xa4litt\xc3\xb6m\xc3\xa4sti YK:n p\xc3\xa4\xc3\xa4t\xc3\xb6slauselman j\xc3\xa4lkeen. Brittien ei onnistunut hillit\xc3\xa4 v\xc3\xa4kivaltaisuuksia v\xc3\xa4h\xc3\xa4isten aseiden ja rajallisten miesresurssien vuoksi. Kaksi palestiinalaisten puolisotilaallista vapaaehtoisarmeijaa, joita johtivat Haj Amin al-Husseini Jerusalemin alueella ja Fawzi El Kaukji Galileassa, tekiv\xc3\xa4t hy\xc3\xb6kk\xc3\xa4yksi\xc3\xa4 juutalaisiin siirtokuntiin ja kaupunkeihin. N\xc3\xa4it\xc3\xa4 joukkoja vastaan taisteli juutalaisten maanalainen armeija Haganah ja siit\xc3\xa4 eronneet radikaalimmat ryhmittym\xc3\xa4t kuten Irgun ja Lehi. Palestiinalaisjoukot saartoivat my\xc3\xb6s Jerusalemin kaupungin. Jerusalemissa puhkesi mellakoita 30. marraskuuta ja 1. joulukuuta 1947, jotka pian levisiv\xc3\xa4t koko alueelle. Palestiinalaiset suorittivat joukkomurhan Gush Etzionin kaupungissa ja juutalaiset Deir Yassiniss\xc3\xa4. Palestiinalaisia alkoi paeta kylist\xc3\xa4 ja kaupungeistaan taistelujen tielt\xc3\xa4. Erityisesti l\xc3\xa4hes koko Haifan kaupungin arabiv\xc3\xa4est\xc3\xb6 pakeni maalis-huhtikuussa 1948 vaikka sek\xc3\xa4 juutalaiset ett\xc3\xa4 britit pyrkiv\xc3\xa4t suostuttelemaan heit\xc3\xa4 j\xc3\xa4\xc3\xa4m\xc3\xa4\xc3\xa4n. _NEWLINE_Taisteluiden aluksi palestiinalaiset olivat selv\xc3\xa4sti niskanp\xc3\xa4\xc3\xa4ll\xc3\xa4 ja Haganahin tiedusteluraporttien mukaan tilanne maaliskuussa 1948, erityisesti Jerusalemissa, oli kriittinen. Maaliskuussa tilanne alkoi kuitenkin k\xc3\xa4\xc3\xa4nty\xc3\xa4 juutalaisten kannalta otollisemmaksi. Haganah aloitti ensimm\xc3\xa4isen t\xc3\xa4ysmittaisen sotilasoperaationsa, Operaation nahshon, hy\xc3\xb6k\xc3\xa4ten 1\xc2\xa0500 sotilaan voimin Qoloniyahin ja Qastelin arabikyliin ja murtaen tilap\xc3\xa4isesti Jerusalemin saarron. Kyl\xc3\xa4t kukistuivat huhtikuun alussa ja Abdel Khader Al-Husseini kuoli taisteluissa. Fawzi El-Kaukjin armeija ly\xc3\xb6tiin Mishmar Haemeqin taistelussa 12. huhtikuuta. Palestiinalaistaistelijoiden hy\xc3\xb6kk\xc3\xa4yksien j\xc3\xa4lkeen Irgun hy\xc3\xb6kk\xc3\xa4si Jaffan kaupunkiin, josta palestiinalaiset pakenivat.\n_START_SECTION_\nOslon sopimus\n_START_PARAGRAPH_\nKansannousu jatkui aina vuoteen 1993. Ty\xc3\xb6v\xc3\xa4enpuolueen voitettua vuoden 1992 vaalit Jitzhak Rabin aloitti neuvottelut PLO:n kanssa rauhan aikaansaamiseksi, ja vuonna 1993 osapuolet allekirjoittivat Oslon sopimuksen. My\xc3\xb6s nimell\xc3\xa4 Oslo I tunnetussa sopimuksessa Israel ja PLO tunnustivat toisensa. Se merkitsi mahdollisuutta ratkaista Israelin ja palestiinalaisten v\xc3\xa4linen Palestiinan peruskonflikti. 1994 my\xc3\xb6s Jordania solmi rauhansopimuksen Israelin kanssa. Se takasi rauhan Israelin pisimm\xc3\xa4lle maarajalle. Rauhanprosessi tarjosi Israelille ensi kertaa mahdollisuuden liitty\xc3\xa4 niin taloudellisesti kuin kulttuurisestikin osaksi L\xc3\xa4hi-it\xc3\xa4\xc3\xa4._NEWLINE_Oslon sopimuksen suosio Israelissa alkoi v\xc3\xa4henty\xc3\xa4 Hamasin aloitettu ennenn\xc3\xa4kem\xc3\xa4tt\xc3\xb6m\xc3\xa4n laajan terrorikampanjan. Juutalaisterroristi Jigal Amir murhasi vuonna 1995 p\xc3\xa4\xc3\xa4ministeri Rabinin. Rabinin murha vaikutti kansalaismielipiteeseen ja nosti Oslon sopimuksen toisen israelilaisen p\xc3\xa4\xc3\xa4neuvottelijan Shimon Peresin suosiota. Palestiinalaisten jatkuvat itsemurhapommi-iskut k\xc3\xa4\xc3\xa4nsiv\xc3\xa4t kansalaismielipiteen kuitenkin uudelleen kovemman linjan kannattajien puolelle, ja toukokuussa 1996 Peres h\xc3\xa4visi t\xc3\xa4p\xc3\xa4r\xc3\xa4sti Likud-puolueen ehdokkaalle Benjamin Netanjahulle. Vaikka Netanjahu olikin Oslon sopimuksen vastustaja, h\xc3\xa4nen kaudellaan Israel vet\xc3\xa4ytyi Hebronista ja antoi palestiinalaishallinnolle laajemmat valtuudet. Netanjahun kaudella my\xc3\xb6s itsemurhaiskujen m\xc3\xa4\xc3\xa4r\xc3\xa4 v\xc3\xa4heni. Vuoden 1999 vaalit voitti ty\xc3\xb6v\xc3\xa4enpuolueen Ehud Barak, josta tuli p\xc3\xa4\xc3\xa4ministeri Netanjahun j\xc3\xa4lkeen.\n_START_SECTION_\nEhud Barak ja Camp Davidin neuvottelut\n_START_PARAGRAPH_\nIsraelin p\xc3\xa4\xc3\xa4ministeri Ehud Barak ja palestiinalaisten johtaja Jasser Arafat neuvottelivat hein\xc3\xa4kuussa 2000 Camp Davidissa Bill Clintonin johdolla, mutta neuvottelut eiv\xc3\xa4t tuottaneet tulosta PLO:n hyl\xc3\xa4tty\xc3\xa4 Barakin tarjouksen palestiinalaisvaltiosta, johon olisi kuulunut 90 prosenttia L\xc3\xa4nsirannan ja Gazan alueesta. Lis\xc3\xa4ksi 10 prosenttia alueesta olisi j\xc3\xa4\xc3\xa4nyt Israelin hallintaan ennalta m\xc3\xa4\xc3\xa4rittelem\xc3\xa4tt\xc3\xb6m\xc3\xa4ksi ajaksi. Esityksen arvostelijoiden mukaan Barakin ehdotus ei olisi antanut mahdollisuuksia elinkelpoisen palestiinalaisvaltion perustamiselle, koska se olisi pirstonut L\xc3\xa4nsirantaa ja vienyt siit\xc3\xa4 monia t\xc3\xa4rkeit\xc3\xa4 alueita. Ep\xc3\xa4onnistuneiden rauhanneuvottelujen j\xc3\xa4lkeen j\xc3\xa4nnitys alueella alkoi lis\xc3\xa4\xc3\xa4nty\xc3\xa4 uudelleen._NEWLINE_Oslon prosessin ep\xc3\xa4onnistumiselle oli lukuisia syit\xc3\xa4. Er\xc3\xa4\xc3\xa4n\xc3\xa4 syyn\xc3\xa4 on pidetty Rabinin murhaa, jota NPR:n toimittaja Mike Shuster on pit\xc3\xa4nyt "ainoana sukupolvensa israelilaisena poliitikkona, joka oli kykenev\xc3\xa4 solmimaan rauhan". Hamasin organisoima pommikampanja vuoden 1996 vaalien alla johti Likud-puolueen voittoon ja nosti Israelin p\xc3\xa4\xc3\xa4ministeriksi Netanjahun, joka ei uskonut rauhanprosessiin. Netanjahu muun muassa hidasti Israelin vet\xc3\xa4ytymist\xc3\xa4 L\xc3\xa4nsirannalta ja rakensi sinne lis\xc3\xa4\xc3\xa4 siirtokuntia. My\xc3\xb6s Jasser Arafatin hallintotapa vaikutti rauhanprosessin ep\xc3\xa4onnistumiseen. Palestiinalaishallinto muun muassa rikkoi joitain Oslon sopimuksen pyk\xc3\xa4li\xc3\xa4 tuomalla alueelle aseita, yll\xc3\xa4pit\xc3\xa4m\xc3\xa4ll\xc3\xa4 suurempia turvallisuusjoukkoja kuin sill\xc3\xa4 sopimuksen mukaan oli oikeus ja lis\xc3\xa4ksi se ei luonut ihmisoikeuksia kunnioittavan demokraattisen valtion edellytyksi\xc3\xa4.\n_START_SECTION_\nAriel Sharonin kausi (2001\xe2\x88\x922006)\n_START_PARAGRAPH_\nAriel Sharonin johtama Likud-puolue voitti vuoden 2001 maaliskuussa pidetyt parlamenttivaalit, ja h\xc3\xa4net valittiin uudelleen p\xc3\xa4\xc3\xa4ministeriksi vuoden 2003 vaaleissa. Oikeistolainen Likud kielt\xc3\xa4ytyi Oslon sopimuksen vastaisesti 2002 tunnustamasta palestiinalaisten valtiota miss\xc3\xa4\xc3\xa4n tilanteessa. Vuonna 2003 Israelin parlamentti hyv\xc3\xa4ksyi niin sanotun L\xc3\xa4hi-id\xc3\xa4n suunnitelman rauhansuunnitelman pohjaksi._NEWLINE_Sharonin esitetty\xc3\xa4 suunnitelman Israelin yksipuolisesta vet\xc3\xa4ytymisest\xc3\xa4 Gazasta, h\xc3\xa4nen puolueensa ajautui sis\xc3\xa4isiin ristiriitoihin ja p\xc3\xa4\xc3\xa4ministeri hajotti knessetin ja perusti lokakuussa 2005 uuden puolueen Kadiman. Sharon kuitenkin sai vakavan aivoverenvuodon ennen vaaleja, ja h\xc3\xa4nen tilalleen virkaa tekev\xc3\xa4ksi p\xc3\xa4\xc3\xa4ministeriksi ja Kadima-puolueen johtajaksi nousi Ehud Olmert.\n_START_SECTION_\nEhud Olmertin kausi (2006\xe2\x88\x922009)\n_START_PARAGRAPH_\nEhud Olmert johti Kadiman vaalivoittoon parlamenttivaaleissa maaliskuussa 2006, jossa h\xc3\xa4nen puolueensa voitti eniten paikkoja (29), ja Olmert nousi maan p\xc3\xa4\xc3\xa4ministeriksi koalitiohallitukseen, johon kuului Kadiman lis\xc3\xa4ksi my\xc3\xb6s ty\xc3\xb6v\xc3\xa4enpuolue, El\xc3\xa4kel\xc3\xa4isten puolue ja Shas-puolue. _NEWLINE_Vuonna 2005 Mahmud Ahmadinejad valittiin Iranin presidentiksi; sen j\xc3\xa4lkeen Iranin politiikkaa Israelia kohtaan on leimannut lis\xc3\xa4\xc3\xa4ntynyt vastakkainasettelu. Israelilaiset analyytikot uskovat ett\xc3\xa4 Ahmadinejad on toiminut heikent\xc3\xa4\xc3\xa4kseen rauhanprosessia asetoimituksilla ja tukemalla Hizbollahia Etel\xc3\xa4-Libanonissa ja Hamasia Gazassa, ja on kehitt\xc3\xa4m\xc3\xa4ss\xc3\xa4 ydinaseita, mahdollisesti k\xc3\xa4ytett\xc3\xa4v\xc3\xa4ksi Israelia vastaan. Iranin tuki Hizbollahille ja sen ydinaseohjelma ovat vastoin YK:n turvallisuusneuvoston p\xc3\xa4\xc3\xa4t\xc3\xb6slauselmia 1559 ja 1747. Iran kannustaa my\xc3\xb6s holokaustin kiist\xc3\xa4miseen. Israelin vet\xc3\xa4ydytty\xc3\xa4 Libanonista, Hizbollah oli tehnyt ajoittain hy\xc3\xb6kk\xc3\xa4yksi\xc3\xa4 Israeliin, jotka kuitenkaan eiv\xc3\xa4t johtaneet Israelin vastaiskuihin. Samoin vet\xc3\xa4ytyminen Gazasta johti jatkuvaan pommitukseen kaupungeissa l\xc3\xa4hell\xc3\xa4 Gazan aluetta, joihin Israel vastasi v\xc3\xa4h\xc3\xa4isess\xc3\xa4 m\xc3\xa4\xc3\xa4rin. Tehoton reagointi johti kritiikkiin Israelin oikeiston taholta ja heikensi hallituksen asemaa.\n_START_SECTION_\nBenjamin Netanjahun kausi (2009\xe2\x80\x93)\n_START_PARAGRAPH_\nIsraelin p\xc3\xa4\xc3\xa4ministeri\xc3\xa4 Benjamin Netanjahua on arvosteltu ulkopolitiikassaan siit\xc3\xa4, ett\xc3\xa4 vieraannuttaa itse\xc3\xa4\xc3\xa4n liberaalidemokraattisesta maailmasta ja on entist\xc3\xa4 muukalaisvihamielisempi.'